જરૂરી એવા બધા જ તત્વો સમતાલ પ્રમાણમાં મળી રહે તે માટે જુદા જુદા પ્રકારના અનેક જાતના દાણાનું યોગ્ય પ્રમાણમાં મિશ્રણ કરી જે દાણ બનાવવામાં આવે છે તેને સુમિશ્રિત દાણ કહે છે. આવા પ્રકારનું દાણ પોષકતત્વોથી સભર અને પશુઓને ભાવે તેવું હોય છે. વાછરડાં, પાડિયા જેવા ઉછરતા પશુઓ, પુખ્રવયના પશુઓ અને દૂધાળા પશુઓ માટે સુમિશ્રિત દાણના ઘટકોનું પ્રમાણ અલગ અલગ હોય છે.દૂધ ઉત્પાદક સહકારી સંઘો પણ મોટા પાયા પર સુમિશ્રિત દાણ બનાવતા હોઈ ગામડામાં આવેલ દૂધની મંડળીઓ મારફતે આવું દાણ ટીકડીના રૂપમાં મળે છે તે પણ પશુઓને ખવડાવી શકાય. ગ્રામ્ય કક્ષાએ પશુપાલકો સુમિશ્રિત દાણનો ઉપયોગ કરવાને બદલે જે તે વિસ્તારમાં મળતા એકલા દાણ જેવા કપાસિયા, ગુવાર, મગફળી ખોળ, કપાસિયા ખોળ, મકાઈ ખોળ કે અન્ય ખોળ અથવા કોઈ એક થુલુ કે ચુની અથવા બે વસ્તુ ભેગી કરી ખવડાવે છે. પરંતુ જુદા જુદા દાણનું યોગ્ય મિશ્રણ કરતા નથી તેમજ મીઠું, ક્ષારમિશ્રણ વગેરેની જરૂરિયાત ધ્યાનમાં લેવાતી નથી જેને પરિણામે લાંબા ગાળે આવા ક્ષારોની ઉણપ વર્તાય છે જેની અસર પશુઓની વૃદ્ધિ, વિકાસ, પ્રજનન અને દૂધ ઉત્પાદન પર પડે છે.